DTAC ยืนยันเข้าประมูล 4G ทั้ง 2 คลื่นตามเงื่อนไข เชื่อปรับรมว.ไอซีทีไม่กระทบ
DTAC ยืนยันเข้าประมูล 4G ทั้ง 2 คลื่นตามเงื่อนไข เชื่อปรับรมว.ไอซีทีไม่กระทบ
20 ส.ค. 2558

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัทฯมีความพร้อมที่จะเข้าประมูล 4G ทั้งคลื่นความถี่ 1800 MHz และคลื่นความถี่ 900 MHz ตามเงื่อนไขที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กำหนด โดยคาดหวังจะชนะประมูลทั้ง 2 คลื่น เพื่อจะนำทรัพยากรคลื่นความถี่และโครงสร้างพื้นฐานโทรคมนาคมมาพัฒนาใช้ประโยชน์อย่างเต็มที่ทั้งการเข้าถึงและเชื่อมต่อ รวมถึงทำให้เกิดการส่งเสริมสู่มาตรฐานการบริการ กระตุ้นให้ระบบนิเวศด้านโทรคมนาคมมีการสร้างนวัตกรรมใหม่ๆ อย่างต่อเนื่อง
โดยบริษัทฯมีเป้าหมายให้บริการอินเตอร์เน็ตครอบคลุมประชากร 80% ภายในปี 60 และยังเป็นการตอบสนองนโยบายเศรษฐกิจดิจิทัลของรัฐบาล ที่ต้องผลักดันให้มีพื้นที่บริการอินเตอร์เน็ตบนมือถือได้ครอบคลุมมากที่สุด แต่หากบริษัทฯไม่สามารถชนะการประมูล หรืออาจไม่ได้คลื่นใดคลื่นหนึ่ง แผนการดำเนินงานของบริษัทฯก็จะยังเดินหน้าขยายโครงข่ายให้ครอบคลุมประชากรอย่างต่อเนื่องตามเป้าหมาย และพัฒนาการให้บริการลูกค้าเพิ่มมากขึ้น
ประธานเจ้าหน้าที่บริหาร กล่าวอีกว่า สำหรับการคืนคลื่นความถี่ที่ไม่ได้ใช้งานจำนวน 4.8 MHz เพื่อนำไปประมูลคลื่น 1800 MHz ขณะนี้ก็อยู่ระหว่างรอขั้นตอน กระบวนการทางกฎหมายรองรับจากภาครัฐทั้ง กสทช.และกสท โทรคมนาคม ในการเดินหน้าอนุมัติการย้ายคลื่นและเรื่องสัญญาณสัมปทานมาเป็นทางการ เพื่อบริษัทฯจะได้ดำเนินการปรับเปลี่ยนการใช้คลื่นให้แล้วเสร็จก่อนวันที่ 25 ก.ย.นี้ และเพื่อให้ทันกำหนดการยื่นเอกสารการประมูล ที่กำหนดไว้ในวันที่ 30 ก.ย.58 ซึ่งขณะนี้ยังไม่ได้รับหนังสืออนุมัติอย่างเป็นทางการเพื่อให้ดำเนินการ บริษัทฯก็มีความกังวลต่อเรื่องดังกล่าว เนื่องจากอาจจะส่งผลทำให้การย้ายคลื่นล่าช้าออกไปไม่ทันตามกำหนด
อย่างไรก็ตามบริษัทฯขอเรียกร้องให้ กสทช.เร่งดำเนินการอนุมัติหนังสือออกมาก่อนสิ้นเดือนส.ค.นี้ โดย DTAC ก็จะเร่งดำเนินการตามกรอบระยะเวลาที่น่าจะใช้เวลาประมาณ 2-3 เดือนในการรีฟาร์มมิ่งคลื่น ซึ่งก็จะแล้วเสร็จก่อนวันประมูล 4G ที่จะเกิดขึ้นในวันที่ 11 พ.ย.58
นอกจากนี้ยังรอกระบวนการทางเทคนิคในการที่บริษัท ดิจิตอลโฟน จำกัด (ดีพีซี) จะต้องย้ายลูกค้าที่ยังเหลืออยู่บนคลื่นที่หมดสัมปทานเพื่อให้คลื่นว่างออกก่อน และบริษัทฯจะย้ายลูกค้าที่ใช้งานอยู่บนคลื่น 1800 MHz มาแทนที่ ซึ่งปัจจุบัน DTAC มีลูกค้าดังกล่าวเหลืออยู่ราว 7 ล้านราย และ ดีพีซี เหลืออยู่ 5,000 ราย โดยขั้นตอนดังกล่าวจะใช้ระยะเวลาประมาณ 30 วัน ซึ่งกำหนดเวลาที่กสทช.ได้ระบุไว้ว่าจะต้องดำเนินการทุกอย่างให้เสร็จสิ้นภายในวันที่ 25 ก.ย.นี้ บริษัทฯมองว่าอาจจะไม่ทันเช่นกัน
สำหรับการปรับเปลี่ยนรมว.เทคโนโลยีสารสนเทศและการสื่อสาร (ไอซีที)คนใหม่นั้น เชื่อมั่นว่าจะไม่ส่งผลกระทบต่อการประมูล 4G ที่จะเกิดขึ้นในช่วงปลายปีนี้ เนื่องจากที่ผ่านมาภาครัฐก็มีการออกมาประกาศถึงแผนนโยบายที่จะขับเคลื่อนเศรษฐกิจดิจิทัลอย่างต่อเนื่อง เพื่อที่จะผลักดันการใช้งานอินเตอร์เน็ตในทุกภาคส่วน รวมไปถึงประชากรทุกพื้นที่ให้เกิดขึ้นอย่างรวดเร็ว
ส่วนกรณีการกำหนดเพดานถือครองคลื่นของกสทช. บริษัทฯมองว่าสัญญาสัมปทานที่มีอยู่ในปัจจุบันยังมีระยะเวลาอีก 3 ปี และจำนวนการถือครองไม่เกิน 60 MHz ต่อผู้ประกอบการหนึ่งราย ในประเทศไทยยังไม่สอดคล้องกับแนวทางปฎิบัติ อาจไม่เพียงพอต่อการให้บริการที่ดีต่อประชาชน ซึ่งการกำหนดจำนวนคลื่นดังกล่าวนั้นจะต้องมีการจัดทำแผนการจัดสรรคลื่น หรือ โรดแมปที่ชัดเจน ดังนั้นจึงไม่จำเป็นที่จะต้องมีการเร่งรัดให้กำหนดเพดานการถือครองคลื่นในตอนนี้
               